Εξεργειακή και πολυκριτηριακή ανάλυση στη διαχείριση στερεών αποβλήτων με τη χρήση ανανεώσιμων πηγών ενέργειας
Authors: Ξύδης Γεώργιος 
Published: January 2014

Στην παρούσα διδακτορική διατριβή με τίτλο «Εξεργειακή και Πολυκριτηριακή Ανάλυση στη Διαχείριση Στερεών Αποβλήτων με τη Χρήση Ανανεώσιμων Πηγών Ενέργειας» μελετήθηκε η αναντιστοιχία μεταξύ των ποιοτικών επιπέδων ενεργειακού εφοδιασμού και τελικής χρήσης και διερευνήθηκε επιτυχώς η πρακτική εφαρμογή της ενεργειακής ανάλυσης εξετάζοντας συστήματα αξιοποίησης ενέργειας μέσω της ελαχιστοποίησης των απωλειών συνδυασμένων μονάδων παραγωγής ηλεκτρικής ενέργειας. Απώτερος σκοπός ήταν η διερεύνηση και η τελική αξιοποίηση μονάδων παραγωγής ηλεκτρικής ενέργειας και η αξιοποίησή τους παράλληλα με Ανανεώσιμες Πηγές Ενέργειας (ΑΠΕ) με σκοπό την αύξηση της απόδοσης. Η καινοτομία, ήταν ότι έγινε μια προσπάθεια αξιολόγησης διείσδυσης στο σύστημα τεχνολογιών επεξεργασίας στερεών αποβλήτων με ανάκτηση ενέργειας, με βάση τη διεθνή εμπειρία, προσαρμοσμένη σε ελληνικά δεδομένα και πιο συγκεκριμένα συνδυάζοντας την χρήση αυτών των μονάδων με μονάδες ΑΠΕ (και πως αυτές «μεταμορφώνουν» το σύστημα καθορίζοντας και το βαθμό χρήσης τους). Η εφαρμογή πολυκριτηριακής ανάλυσης, των πολλών «μελετών περιπτώσεων», μέσω γραμμικού και ακέραιου προγραμματισμού το κυνήγι του σεναρίου της κάλυψης των αναγκών σε ηλεκτρική ενέργεια με κατεξοχήν Ανανεώσιμες Πηγές Ενέργειας αποτέλεσαν τη βάση για την έρευνα και τη μελέτη αυτή. Το πρόβλημα της διαχείρισης των Αστικών Στερεών Απορριμμάτων (ΑΣΑ) στην Ελλάδα έχει φθάσει σε κρίσιμο σημείο, εξαιτίας των ατελών εθνικών σχεδιασμών του παρελθόντος. Η μόλυνση της ατμόσφαιρας, η μόλυνση του εδάφους, των επιφανειακών και υπόγειων υδάτων, των πυρκαγιών που δημιουργούνται έχει αρνητικές επιπτώσεις όχι μόνο στην υγεία αλλά και σε άλλους τομείς ανθρώπινης δραστηριότητας. Το πρόβλημα της διαχείρισης ΑΣΑ παρουσιάζεται πολύ πιο έντονο στα αστικά και περιαστικά κέντρα, όπου κατοικεί το μεγαλύτερο μέρος των πληθυσμών και παράγεται το μεγαλύτερο ποσοστό των ΑΣΑ της Ελλάδας. Εκτός των άλλων όμως, ο άναρχος σχεδιασμός των ΑΠΕ που ακολουθείται στην κατανομή στον χρόνο τεχνολογιών Ανανεώσιμων Πηγών Ενέργειας είναι ασφαλώς τροχοπέδη για την βιώσιμη ανάπτυξη του ελληνικού συστήματος. Η αναλογία της εγκατεστημένης ισχύος και τα όρια εγκατεστημένης ισχύος ανά τεχνολογία θα έπρεπε να επανεξετάζονται συχνά και να αναθεωρούνται ανάλογα με την πορεία υλοποίησης των έργων, την ανάπτυξη νέων τεχνολογικών εφαρμογών και την ανάπτυξη του εθνικού δικτύου. Το βασικό αποτέλεσμα της διατριβής είναι ότι για πρώτη φορά εφαρμόστηκε ένα καινοτόμο πολυπαραγοντικό εργαλείο βασισμένο στην εξεργειακή ανάλυση και στον γραμμικό προγραμματισμό που να καθορίζει όχι μόνο πως μπορούν να καλυφθούν οι ανάγκες της χώρας με το βέλτιστο δυνατό τρόπο από ΑΠΕ, αλλά και να προσδιορίσει εξεργοοικονομικά το μέγεθος, την απόδοση για την εφαρμογή μονάδων ανάκτησης ενέργειας αστικών στερεών απορριμμάτων και το βαθμό διείσδυσής τους στο σύστημα. Μέσω της προτεινόμενης μεθοδολογίας αναλύεται το ενεργειακό σύστημα της χώρας, προσδιορίζεται ο ενεργειακός χαρακτήρας της κάθε περιφέρειας, συγκεκριμενοποιούνται οι ενεργειακές ανάγκες, προσδιορίζεται ο βέλτιστος τρόπος κάλυψής τους με γνώμονα το χαμηλό κόστος και την υψηλή αποδοτικότητα.